فلحقيقة الناس كيآخذو على دنيا بوطازوت أو رشيد شوشو أو شوميشية أولا سعيد الناصري، على أنهم مشاو لمصر دعما منهم لنظام السيسي، راهم فلحقيقة غير كيخورو، الإخوان راهم غادين غير يضربوا تسركيلة ، شعب لمرقة كما قال بعض الأصدقاء، ولمخير فيهم كيحسابليه “أنا مصري وأبويا مصري” د نانسي عجرم هي النشيد الوطني د مصر..وأما السيد رئيس اتحاد كذاب المغرب فبلا ما ميواخد عليه حد، حتى هو كيحماق ع لبيليكي ومعندوش مشكل يمشي حتال لمريخ ايلا عرضوه باش يدعم غزو فضائي على تشكوسلوفاكيا، أصلا هو #مافراسوش.. هدشي كلو كوم.. والسيد حسن أوريد كوم ثاني، هذاك عارف وواعي تماما بواقع الحال، يعرف نظام السيسي نظام قاتل.. موالي للرجعية النفطية في الخليج..مدعوم من إسرائيل، نظام بليد أحسن ما قدمه للمصريين هو الدكتور كفتة، ومع ذلك حتى هو خدا باليزتو ومشى.. بعدما عبر أكثر من مرة على موقفو من الانقلاب، بعد ان استنكر وشجب وحذر... المثقف والمبدع ليس مطلوبا منهما الاصطفاف سياسيا، بل الحري بهم الاصطفاف إيتيقيا، يعني أخلاقيا، يوالي القيم الإنسانية ضد الظلم والاستبداد كيفما كانت سميتو، ولا غير اللي معندوش مع الخوانجية يساند قتال بحال السيسي؟؟.. ولا ايه يا أفندية يا متعلمين.. الحاصول، أن أوريد يمشي لمصر دعما للانقلاب تحت غطاء دعم الثقافة، بحال أن نبيلة منيب تمشي على رأس الوفد المغربي للسويد من اجل “القضية الوطنية” وهي عارفة أنها غادية غير زواق، بحال بزاف دلمواقف اللي المفترض تكون حاسمة ونعقلو عليها وتأثر فالنقاش العمومي.. ونتحاسبو عليها مع هادوك اللي مفترض فيهم نخب.. ولكن، حتى حاجة من هادشي ما بقات كتعني شي لعبة.. احنا غير مقصرين وغدا يبان بلام آخر ندويو فيه شي شوية تاني. الواحد هو اللي يسمع موقف ليلى حديوي وهي تتحدث عن تشجيع “الصياعة” في مصر ودايرة بيزو فايسبوك، على الأقل غير نتعلمو شوية ديال التوتزة#مافراسوش.. 
السيسي والحديوي واوريد والعلام: المرقة والتيتيز ويحيا سيدنا السيسي